สังคมข่าวหุ้น
*ดัชนีตลาดหุ้นไทยวานนี้ (22 มิ.ย. 64) ปิดที่ระดับ 1,599.23 จุด ลดลง 1.90 จุด (-0.12%) มูลค่าการซื้อขาย 81,592.73 ล้านบาท
22 มิ.ย. 2564

*ดัชนีตลาดหุ้นไทยวานนี้ (22 มิ.ย. 64) ปิดที่ระดับ 1,599.23 จุด ลดลง 1.90 จุด (-0.12%) มูลค่าการซื้อขาย 81,592.73 ล้านบาท
*หลังจากที่ประเทศไทยปูพรมฉีดวัคซีนให้ประชาชนอย่างจริงจัง แต่เชื้อโควิด-19 ก็ไม่ยอมน้อยหน้าแถมฮึกเหิมถึงขีดสุด “ย่าหยา” ซูฮกจริง ๆ เจ้าค่ะ วานนี้ (22 มิ.ย. 64) ศบค.เผยสถานการณ์ โควิดมีผู้ป่วยใหม่พุ่งสูงกว่าทุกวันถึง 4,059 ราย ป่วยสะสมระลอกเม.ย.รวม 196,502 ราย ขณะที่มีผู้เสียชีวิตเพิ่มอีก 35 ราย แม้ว่าวัคซีนเดินหน้าฉีด แต่ “การ์ดยังต้องแน่นปึ้ก” กินร้อน ช้อนกลาง เว้นระยะห่าง ใส่หน้ากากกันเชื้อยังคงต้องมีอยู่
*เหมือนหุ้นไทยวานนี้ “การ์ดแน่นไม่พอ” หลุด 1,600 จนได้ แม้ว่าเปิดตลาดเช้ามาจะบวกพุ่งกว่า 10 จุดให้หลายคนชะล่าใจก็ตาม งานนี้ “ชัยยศ จิวางกูร” ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี ยังคงย้ำ ให้ติดตามการประชุมคณะกรรมการนโยบายการเงิน (กนง.) ในวันนี้ (23 มิ.ย. 64) ให้ดีและติดตามการทำ Window Dressing ที่อาจจะเกิดขึ้นได้ก่อนปิดงบฯ ไตรมาส 2/2564 พร้อมให้แนวรับ 1,600 จุด ส่วนแนวต้าน 1,615-1,620 จุด
*ขณะที่กูรูกองทุน “ดร.จิติพล พฤกษาเมธานันท์” นักกลยุทธ์การลงทุน บลจ. ยูโอบี (UOBAM) มั่นใจว่า การประชุมอัตราดอกเบี้ยของคณะกรรมการนโยบายการเงิน (กนง.) วันนี้ คงอัตราดอกเบี้ยนโยบายที่ 0.50% และเชื่อว่ามุมมองเศรษฐกิจไทยจากการประชุมกนง.ครั้งนี้ จะเป็นบวกกับการลงทุนในประเทศมากขึ้น ส่วนการลงทุนต่างประเทศยังน่าสนใจสำหรับระยะยาว
*ฟากกระทรวงการคลังไม่ยอมอยู่นิ่ง ล่าสุด “อาคม เติมพิทยาไพสิฐ” รมว.คลัง ได้หารือกับธนาคารเฉพาะกิจของรัฐพร้อมเสนอลดดอกเบี้ยเหลือ 0% ช่วยลูกค้า พร้อมมีแผนนัดหารือกับธนาคารแห่งประเทศไทย (ธปท.) ลดเพดานดอกเบี้ยแบงก์เอกชนต่อ ก็คงต้องจับตาหุ้นกลุ่มแบงก์กันต่อไป ว่า “จะร่วงหรือจะรุ่ง” *หุ้นไทยช่วงนี้เป็นจังหวะดีให้เหล่านักลงทุนรายใหญ่พาเหรดกัน “ช้อน” และ “เท” กันรัว ๆ เริ่มจาก “นพชัย วีระมาน” เก็บหุ้นบริษัท มาสเตอร์คูล อินเตอร์เนชั่นแนล จำกัด (มหาชน) หรือ KOOL เข้าพอร์ตอีก 8.58% ทำให้มีหุ้น KOOL รวมถือ 20.86% ก็อากาศมันร้อนนี่เนอะได้หุ้นตัวนี้ทำให้เย็นขึ้น จริงไหมเจ้าคะ
*“สมพงษ์ ชลคดีดำรงกุล” ขอด้วยล่าสุดเข้าเก็บหุ้นบริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) หรือ ICN เพิ่มอีก 0.1777% ทำให้ในมือมีหุ้น ICN รวมถือถึง 4.8102%
*สถาบันอย่างบลจ.กสิกรไทย (KAsset) ขอเก็บหุ้นบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เพิ่ม 0.004% รวมในมือถือ 5.0031% “ย่าหยา” เห็นแบบนี้แล้วท่าจะมีดีไม่เบา ขอโฟกัสจังหวะเข้าช้อนเก็บกับเขาบ้างดีกว่า
*ส่วน “จารุณี ชินวงศ์วรกุล” ขอตัดขายหุ้นบริษัท จี เจ สตีล จำกัด (มหาชน) หรือ GJS ออกจากพอร์ตสักนิดหน่อย ขอเบา ๆ แค่ 0.2221% แต่ก็ยังมีเหลือหุ้น GJS ในมือไว้ทำกำไรอีก 4.8912%
*ด้าน “ประพัฒน์ รัฐเลิศกานต์” ขายทิ้งหุ้นบริษัท แพลนเน็ต คอมมิวนิเคชั่น เอเชีย จำกัด (มหาชน) หรือ PLANET ทั้งหมด 6.1333% เชื่อเถอะ ถ้าไม่ได้กำไรคงไม่ขายทิ้งจริงไหมเจ้าค่ะ
*“อภิมุข บำรุงวงศ์” รอบนี้ขอตัดขายหุ้นบริษัท โคแมนชี่ อินเตอร์เนชั่นแนล จำกัด (มหาชน) หรือ COMAN ออกจากพอร์ตด้วย 3.5867% แต่ยังเหลือถือ 4.8694% ไว้ทำกำไรนะเจ้าค่ะ
*ช่วงนี้บริษัท อาร์เอส จำกัด (มหาชน) หรือ RS ดูอู้ฟู่ไม่เบา หลัง “นงลักษณ์ งามโรจน์” หัวหน้าเจ้าหน้าที่บริหารสถานีโทรทัศน์ช่อง 8  ธุรกิจในกลุ่มอาร์เอส ออกมาโชว์เรตติ้งช่อง 8 ล่าสุดพุ่งติด TOP5 งานนี้มีแย้มขอลุยจัดละคร วาไรตี้ และข่าวแบบอัดแน่นในช่วงครึ่งหลังของปีนี้ เชื่อว่าเรตติ้งของช่องจะเติบโตขึ้นมากกว่า 35% จากคอนเทนต์ที่ครบรส โดนใจผู้ชม ส่วนใครถือหุ้น RS ก็อย่าลืมดูช่อง 8 ให้ตาแฉะกันไปข้างหนึ่งเลยเจ้าค่ะ